Kurssin arviointi KTKP010

Kurssiarviointi pohjautuu itsearvioinnille ja opettaja-arvioinnille.

Arvioi omaa toimintaasi ja oppimisprosessia tällä opintojaksolla käyttämällä alla olevaa itsearviointikriteeristöä. Arvioi

* omaa osallistumistasi
* vastuunottoasi omasta ja ryhmän oppimisesta sekä
* omaa rooliasi demo/kotiryhmäsi oppimisyhteisössä demotapaamisissa.

Arvioi myös esseetäsi suhteuttaen sitä alla oleviin esseen arviointikriteereihin.

Palauta itsearviointi samaan aikaan esseen kanssa 21.11.2019 mennessä.

**ITSEARVIOINTI**

|  |  |
| --- | --- |
| **Aktiivinen ote omaan ja ryhmän oppimiseen**   * Tavoitteellinen osallistuminen ja ryhmän yhteisen ymmärryksen rakentaminen * Ryhmän yhteisöllisyyden tukeminen * Tehtävien tekeminen   **Oma numeroarvio** | **Hyödynnä arvioinnin kriteerejä (alla) ja arvioi toimintaasi asteikolla 0–5. Perustele arviosi.** |
| **Esseen arviointi**   * Havainnot omista oppimiskokemuksista * Oppimiskokemusten pohjalta tehdyt päätelmät * Kirjallisuuden ja luentojen hyödyntäminen pohdinnassa * Käsitteiden käyttö * Tekstin johdonmukaisuus ja kokonaisrakenne   **Oma numeroarvio** |  |

**Itsearviointikriteeristö: aktiivinen ote omaan ja ryhmän oppimiseen**

**Erinomainen 5** Olen edistänyt omalta osaltani erinomaisesti ja aktiivisesti kurssin yhteisten tavoitteiden saavuttamista opettajan ohjauksessa ja ryhmän keskinäisessä työskentelyssä.

Osallistumiseni on vienyt ryhmän toimintaa eteenpäin sekä tehtävä- että tunnetasolla. Osallistumiseni on rakentavaa, toisia osallistavaa ja kunnioittavaa. Osallistumiseni on myös syventänyt keskustelujen sisältöä ryhmässä ja pienryhmissä. Valitsen osallistumistapani joustavasti tilanteen mukaan: olen tarvittaessa tuonut uusia näkökulmia ja argumentteja sekä vienyt keskustelua eteenpäin esimerkiksi kysymällä ja tekemällä koonteja.

Kurssin aikana olen eritellyt ja analysoinut oivaltavasti ryhmäprosesseja, yksilön toimintaa ryhmässä ja itseäni vuorovaikuttajana. Olen pyrkinyt tekemään oppimisesta itselleni merkityksellistä.

**Kiitettävä 4** Toimintani ei kaikilta osin yllä erinomaiselle tasolle.

**Hyvä 3** Olen edistänyt omalta osaltani hyvin kurssin yhteisten tavoitteiden saavuttamista opettajan ohjauksessa ja ryhmän keskinäisessä työskentelyssä.

Osallistumiseni on tavoitteellista, rakentavaa ja toisia kunnioittavaa, mutta osallistumistavoissani on vielä monipuolistamisen varaa. Olen esimerkiksi osallistunut keskusteluun aktiivisesti mutta en ole välttämättä rohkaissut toisia osallistumaan. Olen onnistunut tukemaan jossain määrin ryhmän oppimistavoitteita.

Olen tehnyt tehtäväni (ja itsearviointini) laadukkaasti ja niin, että ne tukivat oppimistani kurssilla.

**Tyydyttävä 2** Toimintani ei kaikilta osin yllä hyvälle tasolle.

**Välttävä 1** Olen osallistunut kurssin työskentelyyn olemalla paikalla, kuuntelemalla ja tekemällä annetut tehtävät. Työskentelyni yhteisen tavoitteen saavuttamiseksi on ollut vähäistä. Olen kuitenkin osallistunut keskusteluihin ja yhteisen ymmärryksen rakentamiseen esim. ryhmätöissä.

En ole aktiivisesti pyrkinyt tekemään oppimisesta itselleni merkityksellistä tai pohtinut syvällisesti kurssin ilmiöitä.

Tehtävät olen tehnyt tehtävänannon mukaisesti. Oppimiseni ja osallistumiseni on ulkokohtaista.

**Hylätty 0** En ole ollut riittävästi paikalla ja/tai en ole yltänyt yllä mainittuihin kriteereihin.

**Itsearviointikriteeristö: essee**

**Erinomainen 5**:  Oppimiskokemuksia koskevat havainnot ovat täsmällisiä ja osuvia. Päätelmät ovat oivaltavia, ja ne on perusteltu vakuuttavasti kirjallisuuden, havaintojen ja kurssilla käsiteltyjen teemaa koskevien sisältöjen avulla. Käsitteet on valittu asiantuntevasti ja niitä on käytetty ansiokkaasti pohdintaan ja tulkintaan. Teksti on viimeisteltyä ja sen kokonaisrakenne on johdonmukainen.

**Kiitettävä 4:** Oppimiskokemusten analyysissa on nostettu esille keskeisiä havaintoja valitusta näkökulmasta, ja niitä on tarkasteltu osuvasti ja niiden yhtymäkohdat kirjallisuuteen sekä kurssin sisältöihin on osoitettu. Päätelmiä on perusteltu vakuuttavasti kirjallisuuden avulla. Teksti on rakenteeltaan selkeä ja ehyt kokonaisuus.

**Hyvä 3:** Oppimiskokemukset on tunnistettu ja kuvattu johdonmukaisesti. Oppimiskokemuksen teoreettinen analyysi jää kuvauksen tasolle. Kirjallisuudesta ja kurssin sisällöistä poimittuja havaintoja ja omia ajatuksia on yhdistetty toisiinsa. Tekstin jäsentely on suhteellisen selkeä.

**Tyydyttävä 2:** Oppimiskokemuksen analyysia koskevat havainnot ovat sattumanvaraisia. Päätelmät ovat yksioikoisia tai perustelemattomia. Kirjallisuudesta ja kurssin sisällöistä on poimittu yksittäisiä ja pinnallisia havaintoja. Tekstin jäsentely on horjuvaa.

**Välttävä 1:** Oppimiskokemuksiin liittyvät havainnot ovat hajanaisia. Teorian käyttö satunnaista ja epätarkoituksenmukaista kurssin sisältöjen ja oppimiskokemuksen analyysin kannalta. Valittua näkökulmaa koskevat havainnot eivät ole tehtävänannon mukaisia. Päätelmät puuttuvat. Sisältö on kirjallisuuden suoraa kopiointia. Käsitteiden käyttö on vajavaista. Teksti on heikosti jäsennelty.

**Hylätty 0:** Arvosanan 1 kriteerit eivät täyty.